Petros Markaris
Petros Markaris er en græsk forfatter. Han er født og opvokset i Istanbul, Tyrkiet, som søn af en armensk far og en græsk mor. Hans skolegang var tysk, men han lærte også flydende tyrkisk og græsk. Efter studier i Tyskland og Østrig flyttede han i 1964 til Athen, hvor han stadig bor. Som del af den armenske minoritet i Grækenland blev han først græsk statsborger efter diktaturets fald i 1974.
Som forfatter er Markaris mest kendt for sin romanserie om kriminalkommissær Costas Haritos. Første bind i serien, De sene nyheder, udkom i 1995, og indtil videre er der udkommet 16 bøger i serien. Romanerne er oversat til mange sprog og tre af disse, kaldet krise-trilogien, er oversat til dansk. Det drejer sig om Forfaldne lån (2015), Slutafregning (2017) og Brød, uddannelse, frihed (2018).
Gennem romanfiguren kriminalkommissær Haritos får Markaris tegnet et billede af udviklingen i det græske samfund fra årene med stor økonomisk vækst og indvandring i 1990'erne og starten af 2000'erne til økonomisk krise og fremkomsten af det højreradikale nazistiske parti Gyldent Daggry i 2010'erne.
Markaris har skrevet flere teaterstykker og samarbejdet med den store græske filmskaber Theo Angelopoulos. Han har desuden oversat værker af blandt andet Goethe og Brecht fra tysk til græsk. I 2013 blev han tildelt Goethe-medaljen for sit bidrag til tysk sprog og de kulturelle bånd mellem Grækenland og Tyskland.